b'\n_START_ARTICLE_\nFokker D.VII\n_START_PARAGRAPH_\nFokker D.VII buvo vokie\xc4\x8di\xc5\xb3 Pirmojo pasaulinio karo vienvietis mi\xc5\xa1rios konstrukcijos biplanas naikintuvas su laisvai ne\xc5\xa1an\xc4\x8diais sparnais. Gamintas \xc5\xa0verine (Schwerin), Vokietijoje veikusioje \xe2\x80\x9eFokker-Flugzeugwerke\xe2\x80\x9c \xc4\xafmon\xc4\x97je. Pirmasis skrydis \xc4\xafvyko 1918 met\xc5\xb3 sausio m\xc4\x97nes\xc4\xaf, \xc4\xaf ginkluot\xc4\x99 priimtas 1918 m. baland\xc5\xbeio m\xc4\x97n._NEWLINE_Fokerio firma viena i\xc5\xa1 nedaugelio naudojo metalin\xc4\x97s konstrukcijos liemen\xc4\xaf, t. y. i\xc5\xa1 plienini\xc5\xb3 vamzdeli\xc5\xb3 suvirintos fermos liemen\xc4\xaf, dengt\xc4\x85 drobe (dauguma I-ojo Pasaulinio karo l\xc4\x97ktuv\xc5\xb3 tur\xc4\x97jo medin\xc4\x99 ir liemens ir sparn\xc5\xb3 konstrukcij\xc4\x85). Metalinis liemuo buvo prana\xc5\xa1esnis eksploataciniu po\xc5\xbei\xc5\xabriu, be to jo remontas po nedideli\xc5\xb3 avarij\xc5\xb3 gal\xc4\x97jo konkuruoti nesud\xc4\x97tingumu su medin\xc4\x97mis konstrukcijomis; nu\xc4\x97mus drobin\xc4\x99 dang\xc4\x85, galima buvo virinti bet kuri\xc4\x85 viet\xc4\x85._NEWLINE_Sparnai dviej\xc5\xb3 lon\xc5\xbeeron\xc5\xb3, medin\xc4\x97s konstrukcijos, dengti drobe (iki pirmojo lon\xc5\xbeerono - klijuote). Storas profilis \xc4\xaf galus plon\xc4\x97ja. Ir vir\xc5\xa1utinis ir apatinis sparnas - nedalomi, vientisi. Vir\xc5\xa1utinis tvirtinamas prie profiliuot\xc5\xb3 metalini\xc5\xb3 vamzd\xc5\xbei\xc5\xb3, apatinis - prie liemens fermos apa\xc4\x8dios \xc4\xafduboje \xc4\xafrengt\xc5\xb3 tvirtinimo mazg\xc5\xb3. Tarp vir\xc5\xa1utinio ir apatinio sparn\xc5\xb3 - N raid\xc4\x99 sudarantys metaliniai rams\xc4\x8diai. Sparn\xc5\xb3 lon\xc5\xbeeronai d\xc4\x97\xc5\xbeutiniai: lentynos klijuotos, dvisluoksn\xc4\x97s, pu\xc5\xa1in\xc4\x97s, o sienel\xc4\x97s - i\xc5\xa1 klijuot\xc4\x97s. Nervi\xc5\xabros - i\xc5\xa1 klijuot\xc4\x97s, angos jose padarytos tik ten, kur reikia pralysti valdymo trosams. Eleronai tik prie vir\xc5\xa1utinio sparno, metalin\xc4\x97s konstrukcijos, su ragine kompensacija, j\xc5\xb3, kaip ir sparn\xc5\xb3 nuoslyd\xc5\xbeio briaun\xc4\x85 sudaro viela; i\xc5\xa1sitempus celonuotai drobei, ji deformuojasi sudarydama charaktering\xc4\x85 banguot\xc4\x85 kra\xc5\xa1t\xc4\x85._NEWLINE_Liemuo ferminis, suvirintas i\xc5\xa1 plienini\xc5\xb3 vamzdeli\xc5\xb3, sustandint\xc5\xb3 metalin\xc4\x97mis atatampomis, dengtas drobe, i\xc5\xa1skyrus vir\xc5\xa1\xc5\xb3, kuris i\xc5\xa1 klijuot\xc4\x97s pagamintas apvalios formos. Varikliui pridengti naudojami skardiniai dang\xc4\x8diai, jie tvirtinami var\xc5\xbetais. Liemens drob\xc4\x97 n\xc4\x97ra priklijuojama prie fermos, o u\xc5\xbetempiama, suvarstant \xc5\xa1ni\xc5\xabr\xc4\x85 liemens apa\xc4\x8dioje. Voki\xc5\xa1ki Fok D VII netur\xc4\x97jo piloto u\xc5\xbegalvio, jis buvo padarytas lietuvi\xc5\xa1kuose variantuose. Piloto s\xc4\x97dyn\xc4\x97 i\xc5\xa1 skardos. Valdymas \xc4\xafprastinis: pedalai ir vairolazd\xc4\x97, ant jos galvut\xc4\x97s buvo \xc4\xafrengti kulkosvaid\xc5\xbei\xc5\xb3 gaidukai ir variklio valdymo svertel\xc4\x97s._NEWLINE_Uodegos plok\xc5\xa1tumos i\xc5\xa1lenktos i\xc5\xa1 plienini\xc5\xb3 vamzdeli\xc5\xb3 ir dengtos drobe. Kylio plok\xc5\xa1tuma pastatyta nesimetri\xc5\xa1kai, kad kompensuot\xc5\xb3 propelerio reaktyvin\xc4\xaf moment\xc4\x85, \xc4\xaf kair\xc4\x99. Stabilizatoriaus kamp\xc4\x85 galima reguliuoti \xc5\xbeem\xc4\x97je, \xc4\xafprastinis jo kampas - 3,5\xc2\xb0._NEWLINE_Va\xc5\xbeiuoklei naudoti 760 x 100 mm stipinuoti, dengti drobe dyd\xc5\xbeio ratai, tvirtinami prie a\xc5\xa1ies, kuri patalpinta d\xc4\x97\xc5\xbeut\xc4\x97je. Jos galuose ant dviej\xc5\xb3 strypeli\xc5\xb3 u\xc5\xbesukamas guminis lynas (amortizatorius), prilaikantis ir amortizuojantis rat\xc5\xb3 a\xc5\xa1\xc4\xaf. \xc5\xa0i d\xc4\x97\xc5\xbeut\xc4\x97, ma\xc5\xbeinant jos aerodinamin\xc4\xaf pasiprie\xc5\xa1inim\xc4\x85, profiliuojama nema\xc5\xbeu sparnu, kuris be to dar ir suteikia papildom\xc4\x85 keliam\xc4\x85j\xc4\x85 j\xc4\x97g\xc4\x85. Lietuvi\xc5\xa1kos gamybos l\xc4\x97ktuvuose (o taip pat ir voki\xc5\xa1kuose po kapitalinio remonto) tokios va\xc5\xbeiuokl\xc4\x97s buvo atsisakyta, pakei\xc4\x8diant j\xc4\x85 \xc4\xafprastine dvia\xc5\xa1e (viena a\xc5\xa1is sujungia "V" spyrius, o rat\xc5\xb3 a\xc5\xa1is pritvirtinama guminiais lynais prie pirmosios, be to a\xc5\xa1ys nebedengiamos jokiu profiliuojan\xc4\x8diu sparneliu._NEWLINE_Uodeginis medinis ramstis amortizuojamas dviem plienin\xc4\x97mis spyruokl\xc4\x97mis._NEWLINE_Lietuvoje "fokeriams" kartais u\xc5\xbed\xc4\x97davo ir didesnius 810 x 125 mm dyd\xc5\xbeio ratus, kurie buvo naudojami l\xc4\x97ktuvams LVG C.VI, C.V, Albatros J.II, Halberstadt C.V ir DFW C.V._NEWLINE_Prietais\xc5\xb3 lent\xc4\x85 sudar\xc4\x97 dvi sl\xc4\x97gio benzino bakuose rodykl\xc4\x97s, auk\xc5\xa1timatis (ne visuose), variklio apsuk\xc5\xb3 rodykl\xc4\x97, o taip pat startinis magnetas ir magnet\xc5\xb3 jungikliai. Benzino lygio rodykl\xc4\x97 buvo ant liemens prie variklio, kompasas grindyse, \xc5\xa1alia lak\xc5\xabno kair\xc4\x97s kojos._NEWLINE_\xc4\xae lietuvi\xc5\xa1kos gamybos l\xc4\x97ktuv\xc5\xb3 prietais\xc5\xb3 lentas da\xc5\xbenai \xc4\xafd\xc4\x97davo grei\xc4\x8dio ir kartais netgi pos\xc5\xabkio-pokrypio rodykl\xc4\x99 su pneumatiniu giroskopu._NEWLINE_Pagrindinis benzino bakas - i\xc5\xa1 \xc5\xbealvario, 61 litro talpos, jame padaryta atskira 17 l talpos tepalo sekcija. Papildomas 33 l talpos benzino bakas - vir\xc5\xa1utiniame sparne. Benzinas teka veikiant oro sl\xc4\x97giui, kur\xc4\xaf prad\xc5\xbeioj lak\xc5\xabnas sudaro rankiniu oro siurbliu, o skridimo metu sl\xc4\x97g\xc4\xaf sudaro papras\xc4\x8diausias oro imtuvas._NEWLINE_Ginkluot\xc4\x97 - du kulkosvai\xc5\xbeiai "Spandau" 7,92 mm kalibro \xc4\xafrengti ant liemens prie\xc5\xa1ais pilot\xc4\x85, kiekvienam - po 500 \xc5\xa1ovini\xc5\xb3. Sinchronizatoriaus pagalba jie \xc5\xa1aud\xc4\x97 pro besisukant\xc4\xaf propeler\xc4\xaf._NEWLINE_\xc5\xa0is l\xc4\x97ktuvas vadinamas geriausiu to meto vokie\xc4\x8di\xc5\xb3 naikintuvu. Pagal Kompjeno paliaubos s\xc4\x85lygas Vokietija tur\xc4\x97jo perduoti visus Fokker D.II Antantei. Did\xc5\xbeiausi\xc4\x85 j\xc5\xb3 dal\xc4\xaf pasi\xc4\x97m\xc4\x97 pranc\xc5\xabzai. Vir\xc5\xa1 140 atsid\xc5\xabr\xc4\x97 JAV, Belgijoje - 75, Anglijoje - 44, Kanadoje - 20._NEWLINE_Karo pabaigoje licencin\xc4\x99 Fok D VII gamyb\xc4\x85 su varikliais Austro-Daimler 208 AG buvo prad\xc4\x97jusi gamykla MAG Budape\xc5\xa1te, susp\xc4\x97jusi pagaminti keliolika egzempliori\xc5\xb3._NEWLINE_Pajut\xc4\x99s, jog nugal\xc4\x97toje Vokietijoje joki\xc5\xb3 perspektyv\xc5\xb3 neb\xc4\x97ra ir, pasinaudodamas suirute po Vokietijos kapituliacijos, Fokeris sugeb\xc4\x97jo perve\xc5\xbeti per sien\xc4\x85 \xc4\xaf gimt\xc4\x85j\xc4\x85 Olandij\xc4\x85 6 traukinius su gamybine ir kt. \xc4\xafranga, be to 98 gatavus D VII bei 118 vnt. Fokker C.I (\xc5\xa1iek tiek didesnis dvivietis variantas), kelis \xc5\xa1imtus varikli\xc5\xb3 ir kt. Fokkeris \xc4\xafk\xc5\xabr\xc4\x97 nauj\xc4\x85 fabrik\xc4\x85 Amsterdame ir toliau u\xc5\xbesi\xc4\x97m\xc4\x97 saikinga gamyba: 1920-22 metais pagamino 100 Fokker D VII, i\xc5\xa1 kuri\xc5\xb3 22 nupirko Olandijos armija ir 20 - laivynas. 50 Fokker D VII nupirko Soviet\xc5\xb3 Rusija (kartu su ma\xc5\xbedaug _NEWLINE_500 kitoki\xc5\xb3 Fokerio l\xc4\x97ktuv\xc5\xb3)._NEWLINE_\xc5\xa0veicarija nusipirko Fokker D.VII gamybos licencij\xc4\x85 net 1929 metais. I\xc5\xa1 viso ten skraid\xc4\x97 27 Fokker D.VII ir tik 1931 m. juos prad\xc4\x97jo keisti Dewoitine D-27. Lenkai 20 Fokker D VII \xc4\xafsigijo 1919 m. i\xc5\xa1 vokie\xc4\x8di\xc5\xb3 ir dar apie 20 i\xc5\xa1 pranc\xc5\xabz\xc5\xb3 1921 m. Po vien\xc4\x85-kit\xc4\x85 Fokker D VII tur\xc4\x97jo \xc4\x8cekoslovakijos, Latvijos, Danijos, Suomijos, Italijos karin\xc4\x97s oro paj\xc4\x97gos._NEWLINE_Abi "Albatroso" \xc4\xafmon\xc4\x97s pagamino apie 2600, \xc5\xa0verino - 700 egzempliori\xc5\xb3 Fokker D VII. Tad i\xc5\xa1 viso buvo pagaminta apie 3500 vnt. Fokker D VII.\n_START_SECTION_\nLietuvoje\n_START_PARAGRAPH_\nPirmieji "fokeriai" Lietuvoje buvo \xc4\xafsigyti 1919 met\xc5\xb3 ruden\xc4\xaf. Tiksli data kariuomen\xc4\x97s archyvuose neaptikta, nes \xc5\xa1ie pirkimai i\xc5\xa1 vokie\xc4\x8di\xc5\xb3 buvo ir neoficial\xc5\xabs ir nelegal\xc5\xabs (vokie\xc4\x8diai netur\xc4\x97jo teis\xc4\x97s joki\xc5\xb3 karo l\xc4\x97ktuv\xc5\xb3 pardavin\xc4\x97ti)._NEWLINE_I\xc5\xa1 v\xc4\x97lesni\xc5\xb3 Karo aviacijos sand\xc4\x97lio dokument\xc5\xb3 pavyko nustatyti, kad buvo \xc4\xafsigyti: du l\xc4\x97ktuvai "Albatroso" filijos (Schneidemuel) gamybos su varikliais "Mercedes" 160 AG - Fokker D.VII (OAW) 8397/18 ir Fokker D VII (OAW) 8497/18. I\xc5\xa1 kit\xc5\xb3 - vienas apib\xc5\xabdintas kaip neturintis numeri\xc5\xb3, su galingesniu auk\xc5\xa1tuminiu varikliu BMW 185 AG, Fokker D VII 6508/18 taip pat su BMW 185 AG, Fokker D.VII 9397/18 su "Mercedes" 160 AG, taip pat liemuo Fokker D VII 508/18. Sand\xc4\x97lyje dar buvo \xc4\xafvairios kokyb\xc4\x97s Fokker D VII sparn\xc5\xb3, uodegos plok\xc5\xa1tum\xc5\xb3, radiatori\xc5\xb3 ir kt. dali\xc5\xb3. \xc5\xa0ie l\xc4\x97ktuvai gal\xc4\x97jo skraidyti tik po nema\xc5\xbeo remonto ir sukomplektavus tr\xc5\xabkstamas dalis._NEWLINE_1919 met\xc5\xb3 spalio m\xc4\x97nes\xc4\xaf darytoje fotografijoje Kauno aerodrome jau matosi vienas Fokker D VII (dar su vokie\xc4\x8di\xc5\xb3 karo aviacijos \xc5\xbeenklais). Pirm\xc4\x85j\xc4\xaf i\xc5\xa1 keli\xc5\xb3 i\xc5\xa1ardyt\xc5\xb3 Fokker D VII sumontavo Aviacijos mokyklos pirm\xc5\xabnas V. Rauba. _NEWLINE_Pirm\xc4\x85 rimtesn\xc4\xaf skridim\xc4\x85 lietuvi\xc5\xa1kas "Fokeris" atliko 1920 m. spalio 2 dien\xc4\x85. T\xc4\x85 dien\xc4\x85 lak\xc5\xabnas J.Dobkevi\xc4\x8dius su Fokker D VII Nr.2 nuskrido \xc4\xaf Vilni\xc5\xb3, o spalio 3 - parskrido \xc4\xaf Kaun\xc4\x85. Tuo metu lenkai prad\xc4\x97jo puolim\xc4\x85 \xc4\xaf Vilniaus kra\xc5\xa1t\xc4\x85, planuodami u\xc5\xbeimti vis\xc4\x85 Lietuv\xc4\x85._NEWLINE_Pirm\xc4\x85j\xc4\xaf kovin\xc4\xaf skryd\xc4\xaf Fokker D.VII Nr.2 atliko 1920 m. lapkri\xc4\x8dio 6 d., kai Kauno aerodrom\xc4\x85 puol\xc4\x97 du lenk\xc5\xb3 l\xc4\x97ktuvai. Su \xc5\xa1iuo naikintuvu pakilo Itn. Jurgis Dobkevi\xc4\x8dius. Ta\xc4\x8diau lenk\xc5\xb3 l\xc4\x97ktuvai nesiry\xc5\xbeo oro m\xc5\xab\xc5\xa1iui ir, nelaukdami kol naikintuvas pakils iki j\xc5\xb3, pasitrauk\xc4\x97. Vienas i\xc5\xa1 j\xc5\xb3 netgi bombas i\xc5\xa1met\xc4\x97 nei\xc5\xa1traukus saugikli\xc5\xb3._NEWLINE_V\xc4\x97lesniais metais pagal turimus egzempliorius Lietuvos Karo aviacijos dirbtuv\xc4\x97se buvo pasigaminti dar keli l\xc4\x97ktuvai (Fokker D VII Nr. 27, 37, 38). Lietuvi\xc5\xa1kos konstrukcijos "Fokeris" naudojo angli\xc5\xa1k\xc4\x85 Siddeley "Puma" 240 AG varikl\xc4\xaf. D\xc4\x97l to jis smarkiai skyr\xc4\x97si nuo \xc4\xafprastini\xc5\xb3: liemuo priekyje gerokai paauk\xc5\xa1t\xc4\x97jo, u\xc5\xbeimdamas beveik vis\xc4\x85 tarp\xc4\x85 iki vir\xc5\xa1utinio sparno, propelerio mova buvo dengta dideliu aptakumo koku, o vandens radiatorius buvo pastatytas ne variklio priekyje (Fok D VII radiatorius "Pumai" buvo per ma\xc5\xbeas), o liemens apa\xc4\x8dioje._NEWLINE_Fokker D.VII buvo puiki\xc5\xb3 pilota\xc5\xbeini\xc5\xb3 ir eksploatacini\xc5\xb3 duomen\xc5\xb3 naikintuvas. D\xc4\x97l technologi\xc5\xa1kos ir tvirtos konstrukcijos (liemuo suvirintas i\xc5\xa1 plienini\xc5\xb3 vamzdeli\xc5\xb3 ir dengtas drobe) net po avarij\xc5\xb3 j\xc4\xaf buvo patogu remontuoti, o d\xc4\x97l ger\xc5\xb3 pilota\xc5\xbeini\xc5\xb3 savybi\xc5\xb3 jis buvo m\xc4\x97giamas ir i\xc5\xa1tarnavo Lietuvos karo aviacijoje iki pat jos likvidavimo 1940 m._NEWLINE_Nuo 1928 m. Fokker D.VII Lietuvoje buvo naudojamas tik pilot\xc5\xb3 treniruot\xc4\x97ms.\n_START_SECTION_\nDizainas\n_START_PARAGRAPH_\n\xc5\xa0io naikintuvo dizain\xc4\x85 suk\xc5\xabr\xc4\x97 Reinhold Platz, kuris dirbo \xc4\xafmon\xc4\x97je \xe2\x80\x9eFokker-Flugzeugwerke\xe2\x80\x9c.\n_START_SECTION_\nSpecifikacijos\n_START_PARAGRAPH_\nFokker D.VII kaip ir Albatros D.III skraid\xc4\x97 su "Mercedes" 160 AG (118 kW) arba su galingesniu auk\xc5\xa1tuminiu BMW llla 185 AG (136 kW) varikliu. \xc5\xa0is variantas da\xc5\xbeniausiai buvo \xc5\xbeymimas Fokker D.VII F._NEWLINE_Paskutiniai lietuvi\xc5\xa1kos gamybos Fokeriai skraid\xc4\x97 ir su "Siddeley Puma" 240 AG varikliu. J\xc5\xb3 maksimalus greitis siekdavo 200 km/h.'